
One important reason for the high level of microlepidopterology in the countries of North 
and West Europe is that microlepidopterists of these countries have been very keen to learn 
from the experiences of their predecessors. Moreover, most collections of Microlepidoptera 
from these countries are still extant and accessible to serious students. The importance of 
this is documented by two examples, and it is shown, based on studies of material from the 
Museum of Zoology and Entomology in Lund, Sweden, that Yponomeuta rorrella Hb., and 
Agonopterix carduella Hb. have probably not been found in Sweden. 


O. Karsholt, Zoologisk Museum, Universitetsparken 15, DK-2100 København Ø, Denmark. 


Faunaen af småsommerfugle (Microlepidoptera) i 
Nord- og Vesteuropa (og herunder Sverige) er 
bedre kendt end noget andet sted i verden. Det 
skyldes en række forskellige omstændigheder, 
hvoraf kun én — meget væsentlig — skal nævnes 
her: Microlepidopterologerne (amatører som pro- 
fessionelle) har i disse lande i særlig grad forstået 
at bygge på hinandens erfaringer. Som en Fabri- 
cius og en Thunberg forstod at lære af Linné, 
således har Svensson bygget videre på Benander's 
erfaringer, og Bengtsson igen på Svensson's erfa- 
ringer (for blot at nævne nogle få eksempler). Og 
samtidig bidrager hver enkelt microlepidopterolog 
med ny viden til den fælles pulje, som udgør vort 
kendskab til småsommerfuglene i vor del af ver- 
den. 

En stor del af denne viden er allerede nedskre- 
vet og publiceret i talrige større og mindre publi- 
kationer, men meget findes endnu kun som notater 
i notesbøger eller i hukommelsen hos den enkelte 
mikrolepidopterolog. Det at beskæftige sig med 
småsommerfugle er imidlertid ikke så statisk, som 
udenfor stående ofte tror. Ikke bare ændrer det 
omgivende miljø sig med stigende hast og dermed 
dyrenes livsbetingelser, men også indsamlingsme- 
toder og præparationsteknik forandrer sig. Selv 
opfattelsen af, hvad de enkelte arter skal hedde — 
og hvorfor vi skal opfatte dem som arter — er 
underkastet en løbende udvikling. 


Det kan derfor ikke undre, at tidligere tiders 
mikrolepidopterologer — hvor dygtige de end var 
set med deres samtids øjne — fra tid til anden 
lavede fejl. Undertiden beskrev de samme art flere 
gange; det kunne ske, at de huskede galt, når de 
skulle skrive lokalitet på deres etiketter (hvis de 
brugte den slags), de kunne komme til at forveksle 
larverne til 2 arter, således at de gav forkerte biolo- 
giske oplysninger, eller de kunne simpelthen be- 
stemme deres dyr forkert. 

Det betyder imidlertid ikke, at vi skal undervur- 
dere eller ringeagte dem, for de gjorde det, så godt 
de kunne ud fra den tids viden. Men samtidig er 
mikrolepidopterologiens nuværende, høje stade 
betinget af, at vi når som helst har været åbne 
overfor at opdage og korrigere de fejl, vi har fået 
øje på — såvel hos afdøde som hos nulevende mik- 
rolepidopterologer (incl. vore egne). 

Den væsentligste ting, som har gjort dette mu- 
ligt, er efter min mening, at de fleste betydelige 
samlinger af småsommerfugle fra de nordeuropæ- 
iske lande er blevet bevaret for eftertiden — som 
regel på museer eller andre offentlige institutioner, 
hvor de er tilgængelige for seriøst interesserede. 
Der påhviler for mig at se såvel vore offentlige 
myndigheder som den enkelte samler et stort an- 
svar for at fortsætte denne tradition, der også vil 
være af stor betydning for fremtidens entomolo- 
ger. Da de fleste museer har knappe ressourser i 

Fig. 1. Yponomeuta rorrella (Hb.), habitus, &. Dan- 
mark, vingbredd 24 mm. 


disse år, vil det imidlertid ikke være muligt at 
opbevare alle insektsamlinger for eftertiden. Det 
vil derfor være nødvendigt at foretage en priorite- 
ring, og da må samlinger, der har været meget 
brugt ved udarbejdelsen af publikationer, gives 
højeste prioritet. 

Jeg har tidligere givet eksempler på resultater 
af studier af museumssamlinger (se fx Karsholt & 
Larsen 1986). Her vil jeg som eksempel på, hvor 
vigtige museumssamlinger er for at kunne efter- 
prøve oplysninger fra litteraturen, omtale et par af 
de arter, som jeg lånte på museet i Lund under et 
besøg af få timers varighed. 


Yponomeuta rorrella (Hibner, 1796) 


Denne art tilhører en gruppe meget nærtstående 
arter, og på grund af store ligheder i genitalappara- 
tet har den af nogle forfattere været henført til Y. 
vadella (Linnaeus, 1758). De fleste forfattere er 
dog i dag enige om at regne rorrella som en god 
art. 

Fra Sverige opgives rorrella kun fra Gotska 
Sandön (Svensson et al. 1987). I samlingen på 
museet i Lund (hovedsamlingen) sad der under 
navnet rorrella en han i god stand, omend upræpa- 
reret. Den er etiketteret: ”G. Sandön, A. Jans- 
son / Lövsk. 4 / 8 / 22 / padellus!”. Etiketten 
stemmer overens med angivelsen hos Jansson 
(1925), og eksemplaret tilhører tydeligvis padella. 
Ingen af de svenske eksemplarer, der var bestemt 
til rorrella i samlingen på Naturhistoriska Riks- 
museet i Stockholm, tilhører denne art. 

Y. rorrella forekommer nærmest i Danmark, 
hvor den optræder enkeltvis og især fanges i lys- 

Fig. 2—4. Agonopterix laterella (Den. & Schiff.), habi- 
tus. Sverige, Sk: Borgeby, leg. P. Benander. — 2. 2, 
18.viii.1920, vingbredd 16 mm. — 3. 2, 15.viii.1922, 18 
mm. — 4. då, 18.viii.1920, 21 mm. Den lille hunnen (2) 
var bestemt af Benander til A. carduella, mens de andre 
2 var bestemt til A. laterella. 


The small female (2) was identified by Benander as A. 
carduella, whereas the other two specimens from the 
same locality were identified as A. laterella. 


fælder. Nogle af de danske lokaliteter ligger i 
Nord- og Østsjælland, så rigtige rorrella vil sik- 
kert også kunne findes i Sverige. 

Det er således meget præcist, når rorrella i den 


svenske liste over ”hotade evertebrater i Sverige” 
(Andersson et al. 1987) anbringes i kategorien 
”för arter, som för tillfället sannolikt år försvunna 
från landet”. Men årsagen er altså ikke som angi- 
vet ändrade klimatfaktorer”. For at sådanne ”rød- 
lister” kan tages alvorligt af bl a myndigheder og 
skovejere, er det en selvfølge, at de arter, der angi- 
ves at være truede, er rigtigt bestemte. 

Det kræver nogen øvelse at kende rorrella fra 
de nærstående arter, men har man først lært sig at 
se forskel, er man sjældent i tvivl. Et karakteristisk 
eksemplar afbildes på Fig. 1. 


Agonopterix carduella (Hübner, 1817) 


Benander (1953) meldte denne art fra Sverige på 
grundlag af 3 eksemplarer fra Sk, Borgeby fra 
årene 1916-1938 og 1 eksemplar fra Sk, Börringe, 
1934 (Kemner), samt fra Södermanland (uden 
nærmere oplysninger) (Svensson et al. 1987). Be- 
nander’s eksemplarer opbevares i hans samling på 
museet i Lund. De er alle hunner, men da de ikke 
lignede tyske eksemplarer, som jeg har set (et så- 
dant afbildes af Palm 1989: 212), lånte jeg et ek- 
semplar til nærmere undersøgelse. En undersø- 
gelse af genitalierne viser, at det drejer sig om A. 
laterella (Denis & Schiffermüller, 1775). Af 
denne art sad der i Benander’s samling flere ek- 
semplarer fra samme lokalitet. 

A. carduella opgives i litteraturen at ligne late- 
rella, men adskiller sig bla ved at være mindre. 
Palm (1989) giver 20-25 mm i vingefang for late- 
rella og 15-19 mm for carduella. Imidlertid lader 
det til, at hunnen hos laterella normalt er noget 
mindre end hannen, og Benander har øjensynligt 
bestemt sine mindste laterella til carduella. 

I hovedsamlingen i museet i Lund sidder Kem- 
ner's eksemplar af carduella fra Börringe. Det er 
også en lille hun af laterella (uden bagkrop), og 

den er sandsynligvis også bestemt af Benander. 
Tilbage er så kun opgivelsen fra Södermanland, 
som også hidhører fra Benander (1953), og set i 
lyset af ovennævnte fejlbestemmelser er dette 
fund efter min mening for usikkert til, at arten kan 
regnes som fundet i Sverige. 

A. carduella er ikke kendt fra det øvrige Skandi- 
navien, og de nærmeste angivelser i nabofauna- 
erne stammer fra Baltikum (Palm 1989). Disse 
baserer sig ligeledes på ældre, uverificerede litte- 
raturangivelser og må indtil videre regnes for tvi- 
velsomme. Det ser således ud til, at vi skal ned til 
det centrale Polen og Tyskland samt til England 
for at finde populationer af den rigtige carduella. 


Det er mig en glæde at kunne takke R. Danielsson, 
Entomologiska museet, Lund, B. Gustafsson, Na- 
turhistoriska riksmuseet, Stockholm, for lån af 
materiale, I. Svensson, Osterslåv, for oplysninger 
og G. Brovad, Zoologisk Museum, København, 
for fotografier. 

